CELEX: 32021D0660
Language: sk
Date: 2021-04-19 00:00:00
Title: Rozhodnutie Komisie (EÚ) 2021/660 z 19. apríla 2021, ktorým sa mení rozhodnutie (EÚ) 2020/491 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020 [oznámené pod číslom C(2021) 2693]

23.4.2021   
               
               
                  SK
               
               
                  Úradný vestník Európskej únie
               
               
                  L 140/10
               
            
         ROZHODNUTIE KOMISIE (EÚ) 2021/660
         z 19. apríla 2021,
         ktorým sa mení rozhodnutie (EÚ) 2020/491 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020
         
            
               [oznámené pod číslom C(2021) 2693]
            
         
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2009/132/ES z 19. októbra 2009, ktorou sa určuje rozsah platnosti článku 143 písm. b) a c) smernice 2006/112/ES vzhľadom na oslobodenie od dane z pridanej hodnoty na finálny dovoz určitého tovaru (1), a najmä na jej článok 53 prvý odsek,
         so zreteľom na nariadenie Rady (ES) č. 1186/2009 zo 16. novembra 2009 ustanovujúce systém Spoločenstva pre oslobodenie od cla (2), a najmä na jeho článok 76 prvý odsek,
         keďže:
         
                     (1)
                  
                  
                     Rozhodnutím Komisie (EÚ) 2020/491 (3), naposledy zmeneným rozhodnutím (EÚ) 2020/1573 (4), sa do 30. apríla 2021 povoľuje oslobodenie od dovozných ciel a od dane z pridanej hodnoty (DPH) pri dovoze tovaru potrebného na boj proti následkom šírenia ochorenia COVID-19.
                  
               
                     (2)
                  
                  
                     Komisia 3. marca 2021 uskutočnila konzultácie s členskými štátmi v súlade s odôvodnením 5 rozhodnutia (EÚ) 2020/491 o tom, či je potrebné ďalšie predĺženie, v nadväznosti na ktoré členské štáty požiadali o predĺženie tohto oslobodenia.
                  
               
                     (3)
                  
                  
                     Dovoz, ktorý členské štáty uskutočnili podľa rozhodnutia (EÚ) 2020/491, pomáha štátnym organizáciám alebo organizáciám schváleným príslušnými orgánmi v členských štátoch získavať prístup k potrebným liekom, zdravotníckemu vybaveniu a osobným ochranným prostriedkom, ktoré sú nedostatkové. Zo štatistík o obchode s takýmto tovarom vyplýva, že súvisiaci dovoz má klesajúci trend, zostáva však významný. Napriek tomu, že vo všetkých členských štátoch sa začalo očkovanie a boli prijaté opatrenia na zamedzenie šírenia vírusu, počet infekcií COVID-19 v členských štátoch je stále rizikový z hľadiska verejného zdravia. Keďže členské štáty stále vykazujú nedostatok tovaru potrebného na boj proti pandémii COVID-19, je potrebné predĺžiť obdobie uplatňovania oslobodenia od dovozných ciel a oslobodenia od DPH stanovených v rozhodnutí (EÚ) 2020/491.
                  
               
                     (4)
                  
                  
                     V dôsledku toho by sa mala predĺžiť aj lehota na podávanie správ členskými štátmi v súvislosti s plnením povinností podľa rozhodnutia (EÚ) 2020/491.
                  
               
                     (5)
                  
                  
                     Dňa 25. marca 2021 sa s členskými štátmi uskutočnili konzultácie o požadovanom predĺžení v súlade s článkom 76 prvým odsekom nariadenia (ES) č. 1186/2009 a článkom 53 prvým odsekom smernice 2009/132/ES.
                  
               
                     (6)
                  
                  
                     Rozhodnutie (EÚ) 2020/491 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie (EÚ) 2020/491 sa mení takto:
            
                        1.
                     
                     
                        V článku 2 sa úvodná časť nahrádza takto:
                        „Členské štáty oznámia Komisii najneskôr do 30. apríla 2022 tieto informácie:“;
                     
                  
                        2.
                     
                     
                        V článku 3 sa prvý odsek nahrádza takto:
                        „Článok 1 sa uplatňuje na dovoz, ktorý sa uskutoční od 30. januára 2020 do 31. decembra 2021.“
                     
                  
         
            Článok 2
            Toto rozhodnutie je určené členským štátom.
         
         
            V Bruseli 19. apríla 2021
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. EÚ L 292, 10.11.2009, s. 5.
         
            (2)  Ú. v. EÚ L 324, 10.12.2009, s. 23.
         
            (3)  Rozhodnutie Komisie (EÚ) 2020/491 z 3. apríla 2020 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020 (Ú. v. EÚ L 103I, 3.4.2020, s. 1).
         
            (4)  Rozhodnutie Komisie (EÚ) 2020/1573 z 28. októbra 2020, ktorým sa mení rozhodnutie (EÚ) 2020/491 o oslobodení od dovozných ciel a od DPH pri dovoze, ktoré sa povoľuje v prípade tovaru potrebného na boj proti následkom šírenia ochorenia COVID-19 počas roku 2020 (Ú. v. EÚ L 359, 29.10.2020, s. 8).